               ЕВРОПЕЙСКА КОМИСИЯ
            Брюксел, 17.5.2018
            COM(2018) 295 final
            2018/0147(NLE)
            Предложение за
            РЕШЕНИЕ НА СЪВЕТА
            за сключване от името на Съюза на Споразумение между Европейския съюз и правителството на Китайската народна република относно някои аспекти на въздухоплавателните услуги

               ОБЯСНИТЕЛЕН МЕМОРАНДУМ

               1.КОНТЕКСТ НА ПРЕДЛОЖЕНИЕТО

               •Основания и цели на предложението

                  След като бяха взети решенията на Съда на ЕС по така наречените дела „Открито небе“, на 5 юни 2003 г. Съветът упълномощи Комисията да започне преговори с трети държави за замяната на някои разпоредби на съществуващите двустранни спогодби за въздухоплавателни услуги със споразумение на равнището на Съюза („хоризонтално упълномощаване“). Целите на такива споразумения са да се предостави на всички въздушни превозвачи от ЕС недискриминационен достъп до маршрути между Европейския съюз и трети държави, като по този начин двустранните спогодби за въздухоплавателни услуги между държавите членки и трети държави да се приведат в съответствие с правото на Съюза.

               •Съгласуваност с действащите разпоредби в тази област на разглежданата политика

                  Разпоредбите на Споразумението заменят или допълват съществуващите разпоредби в 27 двустранни спогодби за въздухоплавателни услуги между държави членки и Китайската народна република (наричана по-долу „Китай“).

               •Съгласуваност с други политики на Съюза

                  Споразумението ще обслужва основна цел на външната политика на Съюза в областта на въздухоплаването, като привежда действащите двустранни спогодби за въздухоплавателни услуги в съответствие с правото на Съюза.

               2.ПРАВНО ОСНОВАНИЕ, СУБСИДИАРНОСТ И ПРОПОРЦИОНАЛНОСТ

               •Правно основание

                  Член 100, параграф 2 и член 218, параграф 6, буква а) от ДФЕС

               •Субсидиарност (при неизключителна компетентност)

                  Предложението се основава изцяло на предоставеното от Съвета хоризонтално упълномощаване, като взема предвид въпросите, обхванати от правото на Съюза, и двустранните спогодби за въздухоплавателни услуги.

               •Пропорционалност

                  Споразумението изменя или допълва разпоредби в двустранните спогодби за въздухоплавателни услуги само дотолкова, доколкото това е необходимо за да се гарантира спазването на правото на Съюза.

               •Избор на инструмент

                  Споразумението между Съюза и Китай е най-ефикасният инструмент за привеждането на всички действащи двустранни спогодби за въздухоплавателни услуги между държавите членки и Китай в съответствие с правото на Съюза.

               3.РЕЗУЛТАТИ ОТ ПОСЛЕДВАЩИ ОЦЕНКИ, КОНСУЛТАЦИИ СЪС ЗАИНТЕРЕСОВАНИТЕ СТРАНИ И ОЦЕНКИ НА ВЪЗДЕЙСТВИЕТО

               •Последващи оценки/проверки за пригодност на действащото законодателство

                  Не е приложимо.

               •Консултации със заинтересованите страни

                  В съответствие с член 218, параграф 4 от ДФЕС Комисията проведе преговорите в консултация със специален комитет. В процеса на преговори бе потърсено и становището на представители на сектора. Направените коментари бяха взети предвид. Съответните държави членки провериха точността на позоваванията на двустранните спогодби за въздухоплавателни услуги. Представителите на сектора изтъкнаха значението на стабилна правна основа за извършваните от тях търговски операции.

               •Събиране и използване на експертни становища

                  Не е приложимо.

               •Оценка на въздействието

                  Не е приложимо.

               •Пригодност и опростяване на законодателството

                  Предложението води до опростяване на законодателството. Съответните разпоредби на двустранните спогодби за въздухоплавателни услуги между държавите членки и Китай ще бъдат заменени или допълнени с разпоредбите на едно единствено споразумение.

               •Основни права

                  Не е приложимо.

               4.ОТРАЖЕНИЕ ВЪРХУ БЮДЖЕТА

                  Предложението няма отражение върху бюджета на Съюза.

               5.ДРУГИ ЕЛЕМЕНТИ

               •Планове за изпълнение и механизъм за мониторинг, оценка и докладване

                  Страните по Споразумението ще се уведомят помежду си писмено по дипломатически канали за завършването на своите съответни вътрешни процедури, необходими за влизането в сила на Споразумението. Настоящото Споразумение влиза в сила на датата на по-късното от тези уведомления.

               Обяснителни документи (за директивите)

                  Не е приложимо.

               Подробно разяснение на отделните разпоредби на предложението

                  Традиционна практика е международните отношения в областта на въздушния транспорт между държавите членки и трети държави да се уреждат чрез двустранни спогодби за въздухоплавателни услуги между държави членки и трети държави, приложенията към тях и други съответни двустранни или многостранни договорености.

                  От друга страна обаче традиционните клаузи за определяне на въздушен превозвач в сключваните от държавите членки двустранни спогодби за въздухоплавателни услуги противоречат на правото на Съюза. Те дават възможност на трета държава да отхвърли, оттегли или суспендира разрешенията или лицензите на въздушен превозвач, определен от държава членка, който обаче не е притежаван в значителната си част и не е действително контролиран от тази държава членка или нейни граждани. Смята се, че това представлява дискриминация спрямо въздушните превозвачи от ЕС, установени на територията на дадена държава членка, но притежавани и контролирани от граждани на други държави членки. Това противоречи на член 49 от Договора за функционирането на Европейския съюз, гарантиращ на гражданите на държавите членки, които са упражнили свободата си на установяване, същото отношение в приемащата държава членка като това, което се полага на нейните граждани.

                  Налице са допълнителни въпроси — например задължителните търговски споразумения между въздушните превозвачи, в случаите, при които спазването на правото на Съюза следва да бъде осигурено посредством изменение или допълване на съществуващи разпоредби в двустранните спогодби за въздухоплавателни услуги между държави членки и трети държави.

                  В съответствие с механизмите и указанията в приложението към „хоризонталното упълномощаване“, Комисията договори Споразумение с Китайската народна република, което заменя някои разпоредби в съществуващите двустранни спогодби за въздухоплавателни услуги между държави членки и Китай. Съгласно член 2 от него се заменят традиционните клаузи за определяне на въздушен превозвач с европейска клауза за определяне, позволяваща на всички превозвачи от ЕС да се възползват от правото на установяване. С член 4 се решават потенциални конфликти с разпоредбите на Съюза относно конкуренцията.

               След подписване на Споразумението то следва да бъде сключено. С настоящото се предлага и проект на съответно решение.

               2018/0147 (NLE)

               Предложение за

               РЕШЕНИЕ НА СЪВЕТА

               за сключване от името на Съюза на Споразумение между Европейския съюз и правителството на Китайската народна република относно някои аспекти на въздухоплавателните услуги

               СЪВЕТЪТ НА ЕВРОПЕЙСКИЯ СЪЮЗ,

               като взе предвид Договора за функционирането на Европейския съюз, и по-специално член 100, параграф 2 във връзка с член 218, параграф 6, буква а) от него,

               като взе предвид предложението на Европейската комисия,

               като взе предвид одобрението на Европейския парламент,

               като има предвид, че:

               (1)В съответствие с Решение …/…/ЕС на Съвета
                  1
               , Споразумението между Европейския съюз и правителството на Китайската народна република относно някои аспекти на въздухоплавателните услуги („Споразумението“) бе подписано при условие, че ще бъде сключено на по-късна дата.

               (2)Целта на Споразумението е да се приведат в съответствие с правото на Съюза двустранните спогодби за въздухоплавателни услуги между 27 държави членки и Китайската народна република.

               (3)Споразумението следва да бъде одобрено от името на Съюза,

               ПРИЕ НАСТОЯЩОТО РЕШЕНИЕ:

               Член 1

               Споразумението между Европейския съюз и правителството на Китайската народна република относно някои аспекти на въздухоплавателните услуги („Споразумението“) се одобрява от името на Съюза.

               Текстът на Споразумението е приложен към настоящото решение.

               Член 2

               Председателят на Съвета определя лицето, оправомощено да извърши от името на Европейския съюз предвиденото в член 6, параграф 1 от Споразумението уведомяване, за да се изрази съгласието на Европейския съюз да бъде обвързан със Споразумението.

               Член 3

               Настоящото решение влиза в сила в деня на приемането му.

               Съставено в Брюксел на […] година.

                     За Съвета

                     Председател

                     (1)

                        OВ L  , , стр.  .

    ---documentbreak---

               ЕВРОПЕЙСКА КОМИСИЯ
            Брюксел, 17.5.2018
            COM(2018) 295 final
            ПРИЛОЖЕНИЕ
            към
            Предложение за Решение на Съвета
            за подписване от името на Съюза на Споразумението между Европейския съюз и правителството на Китайската народна република относно някои аспекти на въздухоплавателните услуги

               ПРОЕКТ НА

               СПОРАЗУМЕНИЕ

               между Европейския съюз и правителството на Китайската народна република

               относно някои аспекти на въздухоплавателните услуги

               ЕВРОПЕЙСКИЯ СЪЮЗ

               от една страна и

               ПРАВИТЕЛСТВОТО НА КИTАЙСКАТА НАРОДНА РЕПУБЛИКА,

               от друга страна

               (наричани по-нататък „Страните“),

               КАТО ОТБЕЛЯЗВАТ, че Съдът на Европейския съюз е установил, че някои разпоредби на двустранни спогодби, сключени от няколко държави членки с трети държави, са несъвместими с правото на Европейския съюз,

               КАТО ОТБЕЛЯЗВАТ, че между няколко държави — членки на Европейския съюз и правителството на Китайската народна република са сключени редица двустранни спогодби за въздухоплавателни услуги, които съдържат подобни разпоредби, и че за държавите членки съществува задължение да предприемат всички подходящи мерки, за да отстранят несъответствията между такива спогодби и Договора за ЕС,

               КАТО ОТБЕЛЯЗВАТ, че Европейският съюз има изключителни правомощия по отношение на редица аспекти, които могат да бъдат включени в двустранни спогодби за въздухоплавателни услуги между държави — членки на Европейския съюз и трети държави,

               КАТО ОТБЕЛЯЗВАТ, че съгласно правото на Европейския съюз установените в държава членка на Европейския съюз въздушни превозвачи от Европейския съюз имат право на недискриминационен достъп до предоставянето на въздухоплавателни услуги между държавите членки на Европейския съюз и трети държави,

               КАТО ВЗЕМАТ ПРЕДВИД споразуменията между Европейския съюз и някои трети държави, предвиждащи възможността граждани на тези трети държави да придобиват собственост във въздушни превозвачи, лицензирани в съответствие с правото на Европейския съюз,

               КАТО ПРИЗНАВАТ, че постигането на съгласуваност между правото на Европейския съюз и разпоредбите от двустранните спогодби за въздухоплавателни услуги между държави  — членки на Европейския съюз и правителството на Китайската народна република ще осигури стабилна правна основа за въздухоплавателните услуги между Европейския съюз и Китай и ще запази непрекъснатостта на тези въздухоплавателни услуги,

               КАТО ПРИЗНАВАТ, че в случаите, при които държава — членка на Европейския съюз е определила въздушен превозвач, над който се упражнява и поддържа регулаторен контрол по отношение на безопасността от друга държава — членка на Европейския съюз, правата на Китайската народна република съгласно разпоредбите за безопасност на спогодбата между държавата членка, определила въздушния превозвач, и Китайската народна република, трябва да се прилагат също и по отношение на тази друга държава членка,

               КАТО ОТБЕЛЯЗВАТ, че с настоящото Споразумение Европейският съюз няма за цел да увеличи общия обем на въздушните превози между Европейския съюз и Китайската народна република, да повлияе на баланса между въздушните превозвачи от Европейския съюз и въздушните превозвачи от Китайската народна република, нито да наложи свое тълкуване на съществуващите двустранни спогодби за въздухоплавателни услуги, отнасящи се за права за въздушни превози,

               КАТО ПОТВЪРЖДАВАТ своето разбиране, че признаването на правото на установяване и възприемането на принципа на определяне в рамките на ЕС не трябва да се разбират или интерпретират по начин, даващ възможност за заобикаляне на разпоредбите и не трябва да препятстват отказа на права за въздушни превози в случай на такова заобикаляне.

               СЕ СПОРАЗУМЯХА ЗА СЛЕДНОТО:

               ЧЛЕН 1

               Общи разпоредби

               1.За целите по настоящото Споразумение „държави членки“ означава държавите — членки на Европейския съюз; „Договори за ЕС“ означава Договора за Европейския съюз и Договора за функционирането на Европейския съюз; .

               2.Упоменаването във всяка от спогодбите, изброени в приложение 1, на граждани на държавата членка, която е страна по разглежданата спогодба, се разбира като упоменаване на граждани на държавите — членки на Европейския съюз.

               3.Упоменаването във всяка от спогодбите, изброени в приложение 1, на въздушни превозвачи или авиационни компании на държавата членка, която е страна по разглежданата спогодба, се разбира като упоменаване на въздушни превозвачи или авиационни компании, определени от тази държава членка.

               4.Предоставянето на права за въздушни превози ще продължи да се извършва чрез двустранни спогодби между Китайската народна република и всяка отделна държава членка.

               ЧЛЕН 2

               Определяне на въздушен превозвач, лицензи и разрешения, отказ, отмяна, суспендиране или ограничаване на лицензи и разрешения

               1.Разпоредбите на параграфи 2 и 3 от настоящия член заменят съответните разпоредби в членовете, изброени в приложение 2, съответно в букви а) и б), във връзка с определянето на въздушен превозвач от въпросната държава членка, неговите лицензи и разрешения, предоставени от Китайската народна република, и съответно отказа, отмяната, суспендирането или ограничаването на лицензите или разрешенията на въздушния превозвач.

               2.
                     След като получи от някоя държава членка документ за определяне на въздушен превозвач, Китайската народна република трябва да предостави съответните лицензи и разрешения с минимално процедурно забавяне, при условие че:

               I.въздушният превозвач е установен на територията на определящата държава членка съгласно Договорите за ЕС и в съответствие със законовите и подзаконовите актове на определящата държава членка относно установяването и притежава валиден оперативен лиценз в съответствие с правото на Европейския съюз; и

               II.държавата членка, отговорна за издаването на свидетелство за авиационен оператор, упражнява и поддържа ефективен регулаторен контрол върху въздушния превозвач и съответният въздухоплавателен орган е ясно идентифициран при определянето на въздушен превозвач; и

               III.основното място на дейност на въздушния превозвач е на територията на държавата членка, от която той е получил валиден оперативен лиценз; и

               IV.въздушният превозвач е притежаван — пряко или чрез мажоритарно дялово участие, и действително контролиран от държави членки и/или граждани на държави членки, и/или от другите държави, посочени в приложение 3, и/или от граждани на тези други държави.

               3.
                     Китайската народна република може да отхвърли, оттегли, суспендира или ограничи лицензите или разрешенията на даден въздушен превозвач, определен от държава членка, когато:

               I.въздушният превозвач не е установен на територията на определящата държава членка съгласно Договорите за ЕС или не притежава валиден оперативен лиценз в съответствие с правото на Европейския съюз; или

               II.не се упражнява или не се поддържа действителен регулаторен контрол върху въздушния превозвач от страна на държавата членка, отговорна за издаването на неговото свидетелство за авиационен оператор, или съответният въздухоплавателен орган не е ясно посочен при определянето; или

               III.основното място на дейност на въздушния превозвач не е на територията на държавата членка, от която е получил своя оперативен лиценз; или

               IV. въздушният превозвач не е притежаван — пряко или чрез мажоритарно дялово участие, или действително контролиран от държави членки и/или граждани на държави членки, и/или от други държави, посочени в приложение 3, и/или от граждани на тези други държави; или

               V.въздушният превозвач вече е оправомощен да извършва дейност съгласно двустранна спогодба между Китайската народна република и друга държава членка и като упражнява правата си на въздушни превози съгласно настоящото Споразумение по маршрут, който включва точка в тази друга държава членка, включително като извършва услуга, която се предлага на пазара като директна услуга (through service) или по друг начин представлява такава услуга, въздушният превозвач би заобиколил ограниченията, наложени от двустранната спогодба по отношение на третата, четвъртата или петата свободи на правата за въздушни превози; или

               VI.въздушният превозвач притежава свидетелство за авиационен оператор, издадено от държава членка, с която Китайската народна република не е подписала двустранна спогодба за въздухоплавателни услуги, и тази държава членка е отказала права за въздушни превози на превозвач, определен от Китайската народна република.

               4.
                     Правата и задълженията по настоящия член не могат да се упражняват по начин, който би представлявал дискриминиране между превозвачи от Европейския съюз въз основа на тяхната националност.

               ЧЛЕН 3

               Безопасност

               1.
                     Разпоредбите в параграф 2 от настоящия член допълват съответните разпоредби на членовете, изброени в приложение 2, буква в).

               2.
                     Ако държава членка е определила въздушен превозвач, над който регулаторният контрол се упражнява и поддържа от друга държава членка, правата на Китайската народна република съгласно разпоредбите за безопасност на спогодбата между първата държава членка, която е определила въздушния превозвач, и Китайската народна република се прилагат еднакво по отношение на приемането, упражняването или поддържането на стандарти за безопасност от втората държава членка държава членка, както и по отношение на оперативния лиценз на този въздушен превозвач.

               ЧЛЕН 4

               Съответствие с правилата за конкуренция

               1.
                     Двустранните спогодби за въздухоплавателни услуги между държави членки и Китайската народна република не засягат правилата на Страните относно конкуренцията.

               2.
                     Заличават се и престават да пораждат действие разпоредбите, изброени в приложение 2, буква г).

               ЧЛЕН 5

               Приложения към споразумението

               Приложенията към настоящото Споразумение представляват неразделна част от него.

               ЧЛЕН 6

               Влизане в сила

               1.Страните ще се уведомят помежду си писмено по дипломатически канали за завършването на своите съответни вътрешни процедури, необходими за влизане в сила на настоящото Споразумение. Настоящото Споразумение влиза в сила на датата на по-късното от тези уведомления.

               2.Настоящото Споразумение се прилага за тези спогодби и договорки в приложение 1, които са в сила.

               ЧЛЕН 7

               Преразглеждане, ревизия или изменение

               1.
                     Страните трябва да провеждат мониторинг и редовно да правят прегледи на прилагането на настоящото Споразумение. При тези прегледи трябва да се оценяват по-специално евентуални непредвидени отрицателни последици от Споразумението, наблюдавани от някоя от Страните.

               2.
                     Ако това бъде поискано от някоя от тях, Страните трябва да провеждат консултации за обсъждане на евентуални реакции срещу непредвидените последици по параграф 1.

               3.
                     Страните могат по всяко време да преразглеждат, ревизират или изменят настоящото Споразумение по взаимно съгласие.

               ЧЛЕН 8

               Прекратяване

               1.В случай на прекратяване на някоя от спогодбите, изброени в приложение 1, всички разпоредби в настоящото Споразумение, които се отнасят за съответната спогодба, посочена в приложение 1, се прекратяват едновременно с нея.

               2.В случай че всички спогодби, изброени в приложение 1, бъдат прекратени, настоящото Споразумение се прекратява едновременно с тях,

               В ПОТВЪРЖДЕНИЕ НА КОЕТО долуподписаните надлежно упълномощени лица подписаха настоящото Споразумение.

               Съставено в два екземпляра в [….], на [….] г., на български, хърватски, чешки, датски, нидерландски, английски, естонски, фински, френски, немски, гръцки, унгарски, италиански, латвийски, литовски, малтийски, полски, португалски, румънски, словашки, словенски, испански, шведски и китайски езици.

               ЗА ЕВРОПЕЙСКИЯ СЪЮЗ:
                     ЗА ПРАВИТЕЛСТВОТО НА КИTАЙСКАТА НАРОДНА РЕПУБЛИКА:

               Приложение 1

               Списък на спогодбите, посочени в член 1 от настоящото Споразумение

               а) Спогодби и други договорености за въздухоплавателни услуги между Китайската народна република и държавите — членки на Европейския съюз, съответно променени или изменени, които към датата на подписването на настоящото Споразумение са били сключени, подписани или парафирани:

               -Спогодба за граждански въздушен транспорт между Австрийското федерално правителство и правителството на Китайската народна република, подписана в Пекин на 12 септември 1985 г., наричана в приложение 2 по-долу „Спогодба Китай — Австрия“;

               -Спогодба за граждански въздушен транспорт между правителството на Кралство Белгия и правителството на Китайската народна република, подписана в Пекин на 20 април 1975 г., наричана в приложение 2 по-долу „Спогодба Китай — Белгия“;

               -Спогодба за въздушен транспорт между правителството на Република България и правителството на Китайската народна република, подписана в Пекин на 21 юни 1993 г., наричана в приложение 2 по-долу „Спогодба Китай — България“;

               -Спогодба за въздухоплавателни услуги между правителството на Република Хърватия и правителството на Китайската народна република, подписана в Загреб на 20 юни 2009 г., наричана в приложение 2 по-долу „Спогодба Китай — Хърватия“;

               -Спогодба за граждански въздушен транспорт между правителството на Република Кипър и правителството на Китайската народна република, парафирана на 5 април 2000 г., наричана в приложение 2 по-долу „Спогодба Китай — Кипър“;

               -Спогодба за въздушен транспорт между правителството на Чехословашката социалистическа република и правителството на Китайската народна република, подписана в Пекин на 25 май 1988 г., по отношение на което Чешката република е декларирала, че се смята за обвързана с неговите разпоредби, наричана в приложение 2 по-долу „Спогодба Китай — Чешка република“;

               -Спогодба за въздухоплавателни услуги между правителството на Кралство Дания и правителството на Китайската народна република, парафирана на 12 март 2010 г., наричана в приложение 2 по-долу „Спогодба Китай — Дания“;

               -Спогодба за граждански въздушен транспорт между правителството на Република Естония и правителството на Китайската народна република, подписана в Талин на 1 март 1999 г., наричана в приложение 2 по-долу „Спогодба Китай — Естония“;

               -Спогодба за граждански въздушен транспорт между правителството на Република Финландия и правителството на Китайската народна република, подписана в Пекин на 2 октомври 1975 г., наричана в приложение 2 по-долу „Спогодба Китай — Финландия“;

               -Спогодба „относно въздушните съобщения“ между правителството на Френската република и правителството на Китайската народна република, подписана в Париж на 1 юни 1966 г., наричана в приложение 2 по-долу „Спогодба Китай — Франция“;

               -Спогодба за граждански въздушен транспорт между правителството на Федерална република Германия и правителството на Китайската народна република, подписана в Пекин на 31 октомври 1975 г., изменено с Протокола за изменение на Спогодбата за граждански въздушен транспорт между правителството на Федерална република Германия и правителството на Китайската народна република, подписана в Пекин на 11 декември 1995 г., наричана в приложение 2 по-долу „Спогодба Китай — Германия“;

               -Спогодба за граждански въздушен транспорт между правителството на Кралство Гърция и правителството на Китайската народна република, подписана в Пекин на 23 май 1973 г., наричана в приложение 2 по-долу „Спогодба Китай — Гърция“;

               -Спогодба за въздушен транспорт между правителството на Република Унгария и правителството на Китайската народна република, подписана в Пекин на 15 септември 1993 г., наричана в приложение 2 по-долу „Спогодба Китай — Унгария“;

               -Спогодба за граждански въздушен транспорт между правителството на Ирландия и правителството на Китайската народна република, подписана в Пекин на 14 септември 1998 г., наричана в приложение 2 по-долу „Спогодба Китай — Ирландия“;

               -Спогодба за граждански въздушен транспорт между правителството на Италианската република и правителството на Китайската народна република, подписана в Пекин на 8 януари 1973 г., наричана в приложение 2 по-долу „Спогодба Китай — Италия“;

               -Спогодба за граждански въздушен транспорт между правителството на Република Латвия и правителството на Китайската народна република, подписана в Пекин на 4 март 1999 г., наричана в приложение 2 по-долу „Спогодба Китай — Латвия“;

               -Спогодба за граждански въздушен транспорт между правителството на Великото херцогство Люксембург и правителството на Китайската народна република, подписана в Пекин на 18 ноември 2002 г., наричана в приложение 2 по-долу „Спогодба Китай — Люксембург“;

               -
                     Спогодба за граждански въздушен транспорт между правителството на Република Малта и правителството на Китайската народна република, подписана в Пекин на 1 септември 1997 г., наричана в приложение 2 по-долу „Спогодба Китай — Малта“;

               -Спогодба за граждански въздушен транспорт между правителството на Кралство Нидерландия и правителството на Китайската народна република, подписана в Пекин на 23 май 1996 г., наричана в приложение 2 по-долу „Спогодба Китай — Нидерландия“;

               -Спогодба за граждански въздушен транспорт между правителството на Полската република и правителството на Китайската народна република, подписана в Пекин на 20 март 1986 г., наричана в приложение 2 по-долу „Спогодба Китай — Полша“;

               -Спогодба за граждански въздушен транспорт между правителството на Португалската република и правителството на Китайската народна република, парафирана на 26 март 1999 г., наричана в приложение 2 по-долу „Спогодба Китай — Португалия“;

               -Спогодба за граждански въздушен транспорт между правителството на Социалистическа република Румъния и правителството на Китайската народна република, подписана в Пекин на 6 април 1972 г., наричана в приложение 2 по-долу „Спогодба Китай — Румъния“;

               -Спогодба за въздухоплавателни услуги между правителството на Словашката република и правителството на Китайската народна република, парафирана на 12 август 2010 г., наричана в приложение 2 по-долу „Спогодба Китай — Словакия“;

               -Спогодба за граждански въздушен транспорт между правителството на Социалистическа федеративна република Югославия и правителството на Китайската народна република, подписана в Белград на 14 април 1972 г. и продължаваща да действа между Китай и Словения, наричана в приложение 2 по-долу „Спогодба Китай — Словения“;

               -Спогодба между правителството на Кралство Испания и правителството на Китайската народна република, подписана в Пекин на 19 юни 1978 г., наричана в приложение 2 по-долу „Спогодба Китай — Испания“;

               -Спогодба за въздухоплавателни услуги между правителството на Кралство Швеция и правителството на Китайската народна република, парафирана на 12 март 2010 г., наричана в приложение 2 по-долу „Спогодба Китай — Дания“;

               -Спогодба за въздухоплавателни услуги между правителството на Обединеното кралство Великобритания и Северна Ирландия и правителството на Китайската народна република, парафирана на 14 април 2011 г., наричана в приложение 2 по-долу „Спогодба Китай — Обединеното кралство“;

               Приложение 2

               Списък на членовете от спогодбите, изброени в приложение 1, за които се отнасят членове 2 — 4 от настоящото Споразумение

               а) Определяне на въздушни превозвачи от държава членка:

               -член 3 от Спогодбата Китай — Австрия;

               -член 3 от Спогодбата Китай — Белгия;

               -член 3 от Спогодбата Китай — България;

               -член 3 от Спогодбата Китай — Хърватия;

               -член 3 от Спогодбата Китай — Кипър;

               -член 3 от Спогодбата Китай — Чешката република;

               -член 3 от Спогодбата Китай — Дания;

               -член 3 от Спогодбата Китай — Естония;

               -член 2 от Спогодбата Китай — Финландия;

               -член 2 от Спогодбата Китай — Франция;

               -член 2, параграф 2 от Спогодбата Китай — Германия;

               -член 3 от Спогодбата Китай — Гърция;

               -член 3 от Спогодбата Китай — Унгария;

               -член 3 от Спогодбата Китай — Ирландия;

               -член III от Спогодбата Китай — Италия;

               -член 3 от Спогодбата Китай — Латвия;

               -член 3 от Спогодбата Китай — Люксембург;

               -член 3 от Спогодбата Китай — Малта;

               -член 3 от Спогодбата Китай — Нидерландия;

               -член 3 от Спогодбата Китай — Полша;

               -член 3 от Спогодбата Китай — Португалия;

               -член 2 от Спогодбата Китай — Румъния;

               -член 3 от Спогодбата Китай — Словакия;

               -член 2 от Спогодбата Китай — Словения;

               -член 2 от Спогодбата Китай — Испания;

               -член 3 от Спогодбата Китай — Швеция;

               -член 4 от Спогодбата Китай — Обединеното кралство.

               б) Отказ, отмяна, суспендиране или ограничаване на лицензи или разрешения:

               -член 4 от Спогодбата Китай — Австрия;

               -член 4 от Спогодбата Китай — Белгия;

               -член 4 от Спогодбата Китай — България;

               -член 4 от Спогодбата Китай — Хърватия;

               -член 4 от Спогодбата Китай — Кипър;

               -член 4 от Спогодбата Китай — Чешката република;

               -член 4 от Спогодбата Китай — Дания;

               -член 4 от Спогодбата Китай — Естония;

               -член 3 от Спогодбата Китай — Финландия;

               -член 15 от Спогодбата Китай — Франция;

               -член 3, параграф 1, буква а) от Спогодбата Китай — Германия;

               -член 4 от Спогодбата Китай — Гърция;

               -член 4 от Спогодбата Китай — Унгария;

               -член 4 от Спогодбата Китай — Ирландия;

               -член III от Спогодбата Китай — Италия;

               -член 4 от Спогодбата Китай — Латвия;

               -член 4 от Спогодбата Китай — Люксембург;

               -член 4 от Спогодбата Китай — Малта;

               -член 4 от Спогодбата Китай — Нидерландия;

               -член 4 от Спогодбата Китай — Полша;

               -член 4 от Спогодбата Китай — Португалия;

               -член 2 от Спогодбата Китай — Румъния;

               -член 4 от Спогодбата Китай — Словакия;

               -член 3 от Спогодбата Китай — Словения;

               -член 3 от Спогодбата Китай — Испания;

               -член 4 от Спогодбата Китай — Швеция;

               -член 5 от Спогодбата Китай — Обединеното кралство.

               в) Безопасност:

               -член 15 от Спогодбата Китай — Хърватия;

               -член 13 от Спогодбата Китай — Дания;

               -член 17 от Спогодбата Китай — Унгария;

               -член XIbis от Спогодбата Китай — Италия;

               -член 6 от Спогодбата Китай — Люксембург;

               -член 15 от Спогодбата Китай — Португалия;

               -член 8 от Спогодбата Китай — Словакия;

               -приложение 3 към Меморандума за разбирателство Китай — Испания, съставен в Пекин на 26 ноември 2004 г.;

               -член 13 от Спогодбата Китай — Швеция;

               -член 10 от Спогодбата Китай — Обединеното кралство.

               г) Съответствие с правилата за конкуренция

               -член 12, параграф 2 и член 14, параграфи 2 — 4 от Спогодбата Китай — България;

               -член 9, параграфи 2 — 4 от Спогодбата Китай — Кипър;

               -член 10, параграф 2 и член 12, параграфи 2 — 4 от Спогодбата Китай — Чешката република;

               -член 8, параграфи 2 — 4 от Спогодбата Китай — Естония;

               -член 7, параграф 3 и член 8, параграфи 2 — 6 от Спогодбата Китай — Финландия;

               -В Спогодбата Китай — Франция:

               oпоследното изречение от параграф 1 и параграфи 2 и 3 в член 5,

               oпървите две изречения от параграф 1, първото изречение от параграф 2 и алинея В) от параграф 2 в член 3,

               oдумите „във валутата, уговорена между определените въздушни превозвачи на двете договорни Страни“, в член 12, както са изменени с размяната на дипломатически ноти от 15 и 22 септември 1966 г.,

               oчлен 16, както е изменен с размяната на дипломатически ноти от 27 юли и 7 септември 1973 г.,

               o2ия нов ред от алинея 2) в параграф II от размяната на дипломатически ноти на 19 януари и 11 март 1991 г. (започващ с думите „Също така, оперативните условия за тези услуги ...“);

               -В Спогодбата Китай — Германия:

               oчлен 7, параграф 3), първото изречение, както и думите „така договорени“ във второто изречение,

               oчлен 8, параграф 2), първото изречение, както и думата „такива“ във второто изречение,

               oдумите „така договорени“ в член 8, параграф 3),

               oдумите „ако не може да бъде постигнато споразумение за тарифа в съответствие с параграф 2 от настоящия член, или“ и думите „договорени в съответствие с разпоредбите в параграф 2“ в член 8, параграф 4;

               -член 10, параграф 2 и член 11, параграфи 2 — 5 от Спогодбата Китай — Гърция;

               -член 10, параграфи 2 — 4 от Спогодбата Китай — Унгария;

               -член 8, параграфи 2 — 4 от Спогодбата Китай — Латвия;

               -член 11, параграфи 2 — 4 от Спогодбата Китай — Люксембург;

               -член 12, параграф 2.a-b. от Спогодбата Китай — Малта;

               -член 8, параграфи 2 — 4 от Спогодбата Китай — Нидерландия;

               -член 10, параграф 2 и член 12, параграфи 2 — 4 от Спогодбата Китай — Полша;

               -член 17, параграфи 2 — 5 от Спогодбата Китай — Португалия;

               -член 4, параграфи 2 — 3 от Спогодбата Китай — Словения;

               -член 7, параграф 3 и член 8, параграфи 2 — 6 от Спогодбата Китай — Испания.

               Приложение 3

               Списък на другите държави, упоменати в член 2 от настоящото Споразумение

               a) Република Исландия (съгласно Споразумението за Европейското икономическо пространство);

               б) Княжество Лихтенщайн (съгласно Споразумението за Европейското икономическо пространство);

               в) Кралство Норвегия (съгласно Споразумението за Европейското икономическо пространство);

               г) Конфедерация Швейцария (съгласно Споразумението между Европейската общност и Конфедерация Швейцария по въпроси на въздушния транспорт).


               ЕВРОПЕЙСКА КОМИСИЯ
            Брюксел, 3.7.2018
            COM(2018) 510 final
            Предложение за
            РЕШЕНИЕ НА СЪВЕТА
            относно позицията, която да бъде заета от името на Европейския съюз в рамките на митническия подкомитет, създаден по силата на Споразумението за асоцииране между Европейския съюз и неговите държави членки, от една страна, и Украйна, от друга страна, във връзка със замяната на протокол I относно определението на понятието „продукти с произход“ и методите на административно сътрудничество към посоченото споразумение с нов протокол, в който се съдържа препратка към Регионалната конвенция за паневросредиземноморските преференциални правила за произход

               ОБЯСНИТЕЛЕН МЕМОРАНДУМ

               1.Предмет на предложението

               Настоящото предложение се отнася до решението за установяване на позицията, която да бъде заета от името на Европейския съюз в рамките на митническия подкомитет, създаден по силата на Споразумението за асоцииране между Европейския съюз, от една страна, и Украйна, от друга страна (наричано по-нататък „споразумението“), във връзка с предвиденото приемане на решение за замяна на протокол I относно определението на понятието „продукти с произход“ и методите на административно сътрудничество към споразумението с нов протокол, в който се съдържа препратка към Регионалната конвенция за паневросредиземноморските преференциални правила за произход
                  1
                (наричана по-нататък „Конвенцията“).

               2.Контекст на предложението

               2.1.Протокол І към Споразумението

               По силата на споразумението се създава преференциален ред за търговия. С този ред се осигурява пазарният достъп между ЕС и Украйна. Протокол І към споразумението се отнася до определението на понятието „продукти с произход“ и методите на административно сътрудничество. Споразумението влезе в сила на 1 септември 2017 г.

               2.2.Митническия подкомитет ЕС — Украйна

                  В член 39, параграф 1 от протокол І се предвижда, че митническият подкомитет, създаден по силата на споразумението, може да реши да измени протокол І към Споразумението за асоцииране. По-специално, в член 39, параграф 2 от протокол I се предвижда, че митническият подкомитет може да реши, след присъединяването на Украйна към Регионалната конвенция за паневросредиземноморските преференциални правила за произход, да замени правилата за произход, предвидени в посочения протокол, с тези, съдържащи се в допълненията към Конвенцията.

               2.3.Предвижданият акт на митническия подкомитет ЕС – Украйна

                  Предстои митническият подкомитет ЕС – Украйна да приеме решение за замяна на протокол I относно определението на понятието „продукти с произход“ и методите на административно сътрудничество към споразумението с нов протокол, в който се прави препратка към Конвенцията.

                  Предназначението на предвиждания акт е да се осигури ефективното прилагане на Конвенцията.

               3.Позиция, която трябва да се заеме от името на Съюза

               С Конвенцията се установяват разпоредби за произхода на стоките, търгувани по силата на съответните споразумения, сключени между договарящите страни. Съюзът подписа Конвенцията на 15 юни 2011 г. На 12 септември 2016 г. Украйна представи молба за присъединяване към Конвенцията и с Решение № 1/2017
                  2
                от 16 май 2017 г. Съвместният комитет по Конвенцията реши, че Украйна следва да бъде поканена да се присъедини към Конвенцията.

               Съюзът депозира своя акт за приемане при депозитаря на Конвенцията на 26 март 2012 г. Украйна депозира своя акт за приемане при депозитаря на Конвенцията на 19 декември 2017 г. В резултат на това и съгласно член 10, параграфи 2 и 3 от Конвенцията тя влезе в сила съответно на 1 май 2012 г. за Съюза и на 1 февруари 2018 г. за Украйна.

               В член 6 от Конвенцията се предвижда всяка договаряща страна да вземе подходящи мерки, за да гарантира нейното ефективно прилагане. Предложеното решение на митническия подкомитет ЕС – Украйна е процедурна стъпка, която е необходима за постигането на главната цел на Конвенцията, а именно – замяна на протоколите за правилата за произход в споразуменията между договарящите страни по Конвенцията с протокол, в който се съдържа препратка към Конвенцията.

               Поради това не бе необходимо провеждането на консултация със заинтересованите лица.

                  Не бе необходимо да се извършва и оценка на въздействието, тъй като предложените изменения са от техническо естество и не засягат същността на действащия понастоящем протокол относно правилата за произход.

               4.Правно основание

               4.1.Процесуалноправно основание

               4.1.1.Принципи

                  В член 218, параграф 9 от Договора за функционирането на Европейския съюз (ДФЕС) се предвижда приемането на решения за установяване на „позициите, които трябва да се заемат от името на Съюза в рамките на орган, създаден със споразумение, когато този орган има за задача да приема актове с правно действие, с изключение на актовете за допълнение или изменение на институционалната рамка на споразумението“.

                  Понятието „актове с правно действие“ включва актове с правно действие по силата на нормите на международното право, които уреждат съответния орган. То включва и инструменти, които нямат обвързващ характер съгласно международното право, но са „годни да окажат съществено въздействие върху съдържанието на приеманата от законодателя на Съюза нормативна уредба“.

               4.1.2.Приложение в конкретния случай

                  Митническият подкомитет ЕС – Украйна е орган, създаден със споразумение, а именно Споразумението за асоцииране между Европейския съюз, от една страна, и Украйна, от друга страна.

                  Актът, който митническият подкомитет ЕС – Украйна има за задача да приеме, представлява акт с правно действие.

                  Предвиденият акт не допълва, нито изменя институционалната рамка на споразумението.

                  Поради това процесуалноправното основание за предложеното решение е член 218, параграф 9 от ДФЕС.

               4.2.Материалноправно основание

               4.2.1.Принципи

                  Материалноправното основание за дадено решение съгласно член 218, параграф 9 от ДФЕС зависи преди всичко от целта и съдържанието на предвидения акт, във връзка с който се заема позиция от името на Съюза. Ако предвиденият акт преследва две цели или се състои от две части и ако едната от целите или частите може да се определи като основна, докато другата е само акцесорна, решението съгласно член 218, параграф 9 от ДФЕС трябва да почива на едно-единствено материалноправно основание, а именно на изискваното от основната или преобладаващата цел или част.

               4.2.2.Приложение в конкретния случай

                  Основната цел и основното съдържание на предвидения акт са свързани с общата търговска политика.

                  Поради това материалноправно основание на предложеното решение е член 207 от ДФЕС.

               4.3.Заключение

                  Правното основание за предложеното решение следва да бъде член 207, във връзка с член 218, параграф 9 от ДФЕС.

               5.Публикуване на предвидения акт

               Тъй като актът на митническия подкомитет ЕС – Украйна ще измени протокол І към Споразумението за асоцииране, е целесъобразно той да бъде публикуван в Официален вестник на Европейския съюз след приемането му.

               Предложение за

               РЕШЕНИЕ НА СЪВЕТА

               относно позицията, която да бъде заета от името на Европейския съюз в рамките на митническия подкомитет, създаден по силата на Споразумението за асоцииране между Европейския съюз и неговите държави членки, от една страна, и Украйна, от друга страна, във връзка със замяната на протокол I относно определението на понятието „продукти с произход“ и методите на административно сътрудничество към посоченото споразумение с нов протокол, в който се съдържа препратка към Регионалната конвенция за паневросредиземноморските преференциални правила за произход

               СЪВЕТЪТ НА ЕВРОПЕЙСКИЯ СЪЮЗ,

               като взе предвид Договора за функционирането на Европейския съюз, и по-специално член 207 във връзка с член 218, параграф 9 от него,

               като взе предвид предложението на Европейската комисия,

               като има предвид, че:

               (1)Споразумението за асоцииране между Европейския съюз и неговите държави членки, от една страна, и Украйна, от друга страна (наричано по-нататък „Споразумението“) бе сключено от Съюза по силата на Решение 2014/668/ЕС на Съвета
                  3
                и влезе в сила на 1 септември 2017 г.

               (2)Съгласно член 39, параграф 1 от протокол I към споразумението („протокол I“) митническият подкомитет , създаден по силата на дял IV, глава 5, член 83 от споразумението („митнически подкомитет“), може да приема изменения на разпоредбите на посочения протокол.

               (3)Съгласно член 39, параграф 2 от протокол I митническият подкомитет може да реши също така, след присъединяването на Украйна към Регионалната конвенция за паневросредиземноморските преференциални правила за произход
                  4
                („Конвенцията“), да замени правилата за произход, предвидени в посочения протокол, с тези, съдържащи се в допълненията към Конвенцията.

               (4)Конвенцията съдържа разпоредби относно произхода на стоките, които се търгуват по силата на съответните споразумения, сключени между договарящите страни и влезли в сила за Европейския съюз на 1 май 2012 г. и за Украйна на 1 февруари 2018 г.

               (5)Предстои митническият подкомитет ЕС – Украйна да приеме решение за замяна на протокол I относно определението на понятието „продукти с произход“ и методите на административно сътрудничество с нов протокол, в който се прави препратка към Конвенцията.

               (6)Целесъобразно е да се установи позицията, която трябва да се заеме от името на Съюза в митническия подкомитет, тъй като решението, прието от него, ще бъде обвързващо за Съюза.

               (7)В член 6 от Конвенцията се предвижда всяка договаряща страна да вземе подходящи мерки, за да гарантира нейното ефективно прилагане. С оглед на това протокол I следва да бъде заменен с нов протокол, в който по отношение на правилата за произход се съдържа препратка към Конвенцията.

               (8)Позицията, която трябва да се заеме от името на Съюза в рамките на митническия подкомитет следва да се основава на приложения проект за решение.

               (9)Тъй като с решението на митническия подкомитет ЕС – Украйна протокол І ще бъде изменен, той следва да бъде публикуван в Официален вестник на Европейския съюз.

               (10)В рамките на митническия подкомитет ЕС – Украйна Съюзът се представлява от Комисията в съответствие с член 17, параграф 1 от Договора за Европейския съюз,

               ПРИЕ НАСТОЯЩОТО РЕШЕНИЕ:

               Член 1

               Позицията, която да бъде заета от името на Европейския съюз в рамките на митническия подкомитет, създаден по силата на дял IV, глава 5, член 83 от Споразумението за асоцииране между Европейския съюз и неговите държави членки, от една страна, и Украйна, от друга страна (наричан по-нататък „митническия подкомитет“), се основава на проекта на решение, приложен към настоящото решение.

               Член 2

               Представителите на Съюза в митническия подкомитет могат да одобряват внасянето на незначителни промени в проекта на решението, посочено в член 1, без да е необходимо допълнително решение на Съвета.

               Член 3

               Адресат на настоящото решение е Комисията.

               Съставено в Брюксел на […] година.

                     Председател

                     За Съвета

                     Председател

                     (1)

                        ОВ L 54, 26.2.2013 г., стр. 4.

                     (2)

                        ОВ L 191, 22.7.2017 г., стр. 11.

                     (3)

                        Решение 2014/668/ЕС на Съвета от 23 юни 2014 г. за подписване, от името на Европейския съюз, и временно прилагане на Споразумението за асоцииране между Европейския съюз и Европейската общност за атомна енергия и техните държави членки, от една страна, и Украйна, от друга страна, по отношение на дял III (с изключение на разпоредбите относно третирането на граждани на трети държави, които са законно наети като работници на територията на другата страна) и дялове IV, V, VI и VII от него, както и на свързаните приложения и протоколи (ОВ L 278, 20.9.2014 г., стр. 1).

                     (4)

                        ОВ L 54, 26.2.2013 г., стр. 4.

    ---documentbreak---

               ЕВРОПЕЙСКА КОМИСИЯ
            Брюксел,3.7.2018
            COM(2018) 510 final
            ПРИЛОЖЕНИЕ
            към
            Предложение заРЕШЕНИЕ НА СЪВЕТА
            относно позицията, която да бъде заета от името на Европейския съюз в рамките на митническия подкомитет, създаден по силата на Споразумението за асоцииране между Европейския съюз и неговите държави членки, от една страна, и Украйна, от друга страна, във връзка със замяната на протокол I относно определението на понятието „продукти с произход“ и методите на административно сътрудничество към посоченото споразумение с нов протокол, в който се съдържа препратка към Регионалната конвенция за паневросредиземноморските преференциални правила за произход

               ПРИЛОЖЕНИЕ

               Проект на
                  РЕШЕНИЕ № …/2018 НА МИТНИЧЕСКИЯ ПОДКОМИТЕТ ЕС – УКРАЙНА

               от ...

               за замяна на протокол І към Споразумението за асоцииране между Европейския съюз и Украйна по отношение на определението на понятието „продукти с произход“ и методите на административно сътрудничество

               МИТНИЧЕСКИЯT ПОДКОМИТЕТ ЕС — УКРАЙНА,

               като взе предвид Споразумението за асоцииране между Европейския съюз, от една страна, и Украйна, от друга страна
                  1
               , и по-специално член 26, параграф 2 от него,

               като взе предвид протокол I относно определението на понятието „продукти с произход“ и методите на административно сътрудничество към Споразумението за асоцииране между Европейския съюз, от една страна, и Украйна, от друга страна,

               като има предвид, че:

               (1)В член 26, параграф 2 от Споразумението за асоцииране между Европейския съюз, от една страна, и Украйна, от друга страна („Споразумението“) се съдържа препратка към протокол I към споразумението (протокол I“) по отношение на правилата за произход.

               (2)Споразумението влезе в сила на 1 септември 2017 г.

               (3)В член 39 от протокол I се предвижда, че митническият подкомитет, създаден по силата на дял IV, глава 5, член 83 от споразумението може да приеме изменения на разпоредбите на посочения протокол и да замени заложените в него правила за произход.

               (4)Целта на Регионалната конвенция за паневросредиземноморските преференциални правила за произход
                  2
                („Конвенцията“) е да бъдат заменени протоколите относно правилата за произход, които са в сила в държавите от паневросредиземноморския регион, с единен правен акт.

               (5)Съюзът подписа Конвенцията на 15 юни 2011 г. На 16 май 2017 г. Съвместният комитет, създаден по силата на член 3 параграф 1 от Конвенцията, реши, че Украйна следва да бъде поканена да се присъедини към Конвенцията
                  3
               .

               (6)Съюзът депозира своя акт за приемане при депозитаря на Конвенцията на 26 март 2012 г. Украйна депозира своя акт за приемане при депозитаря на Конвенцията на 19 декември 2017 г. В резултат на това и съгласно член 10, параграфи 2 и 3 от Конвенцията тя влезе в сила съответно на 1 май 2012 г. за Съюза и на 1 февруари 2018 г. за Украйна.

               (7)Поради това протокол I следва да бъде заменен с нов протокол, в който се съдържа препратка към Конвенцията,

               ПРИЕ НАСТОЯЩОТО РЕШЕНИЕ:

               Член 1

               Протокол I относно определението на понятието „продукти с произход“ и методите на административно сътрудничество към Споразумението за асоцииране между Европейския съюз и неговите  държави членки, от една страна, и Украйна, от друга страна се заменя с текста, съдържащ се в приложението към настоящото решение.

               Член 2

               Настоящото решение се публикува в Официален вестник на Европейския съюз.

               Член 3

               Настоящото решение влиза в сила в деня на приемането му.

               То се прилага от …

               Съставено в […] на […] година.

               За митническия подкомитет ЕС — Украйна

                     Председател

               Приложение

               „Протокол I

               относно определението на понятието „продукти с произход“ и методите на административно сътрудничество

               Член 1

               Приложими правила за произход

               1.
                     За целите на изпълнението на настоящото споразумение се прилагат допълнение I и съответните разпоредби от допълнение II към Регионалната конвенция за паневросредиземноморските преференциални правила за произход
                  4
                (наричана по-нататък „Конвенцията“).

               2.
                     Всички препратки към „съответното споразумение“ в допълнение I и в съответните разпоредби от допълнение II към Конвенцията се тълкуват като препратки към настоящото споразумение.

               Член 2

               Уреждане на спорове

               1.
                     При възникване на спорове във връзка с процедурите за проверка по член 32 от допълнение I към Конвенцията, които не могат да бъдат уредени между митническите органи, поискали проверката, и митническите органи, отговорни за извършването на тази проверка, тези спорове се отнасят до митническия подкомитет. Разпоредбите относно механизма за уреждане на спорове, които се съдържат в глава 14 („Уреждане на спорове“) от дял IV („Търговия и свързани с търговията въпроси“) от настоящото споразумение, не се прилагат.

               2.
                     Във всички случаи уреждането на спорове между вносителя и митническите органи на държавата вносител се извършва съгласно законодателството на посочената държава.

               Член 3

               Изменения на Протокола

               Митническият подкомитет може да вземе решение за изменение на разпоредбите на настоящия протокол.

               Член 4

               Оттегляне от Конвенцията

               1.
                     Ако Европейският съюз или Украйна изпратят писмено предизвестие до депозитаря на Конвенцията за намерението си да се оттеглят от Конвенцията съгласно член 9 от нея, Европейският съюз и Украйна започват незабавно преговори по правилата за произход за целите на изпълнението на настоящото споразумение.

               2.
                     До влизането в сила на такива новодоговорени правила за произход, по отношение на настоящото споразумение продължават да се прилагат правилата за произход, съдържащи се в допълнение I и – ако е целесъобразно – в съответните разпоредби от допълнение II към Конвенцията, които се прилагат към момента на оттеглянето. Независимо от това от момента на оттеглянето правилата за произход, които се съдържат в допълнение I и – ако е целесъобразно – в съответните разпоредби от допълнение II към Конвенцията, се тълкуват така, че да позволяват двустранна кумулация единствено между Европейския съюз и Украйна.

               Член 5

               Преходни разпоредби — кумулация

               Независимо от член 16, параграф 5 и член 21, параграф 3 от допълнение I към Конвенцията, когато кумулацията обхваща само държавите от ЕАСТ, Фарьорските острови, Европейския съюз, Турция, участниците в процеса на стабилизиране и асоцииране, Република Молдова, Грузия и Украйна, доказателството за произход може да бъде сертификат за движение EUR.1 или декларация за произход.“

                     (1)

                        OВ L 161, 29.5.2014 г., стр. 3.

                     (2)

                        ОВ L 54, 26.2.2013 г., стр. 4.

                     (3)

                        Решение № 1/2017 на Съвместния комитет на Регионалната конвенция за паневросредиземноморските преференциални правила за произход от 16 май 2017 г. по отношение на молбата на Украйна да стане договаряща страна по Регионалната конвенция за паневросредиземноморските преференциални правила за произход [2017/1367] (ОВ L 191, 22.7.2017 г., стр. 11).

                     (4)

                        ОВ L 54, 26.2.2013 г., стр. 4.


               ЕВРОПЕЙСКА КОМИСИЯ
            Брюксел, 22.11.2017
            COM(2017) 691 final
            2017/0308(NLE)
            Предложение за
            РЕШЕНИЕ НА СЪВЕТА
            относно позицията, която трябва да се заеме от името на Европейския съюз на Съвета на министрите, създаден съгласно Договора за създаване на Транспортната общност

               ОБЯСНИТЕЛЕН МЕМОРАНДУМ

               1.ПРЕДМЕТ НА ПРЕДЛОЖЕНИЕТО

               Настоящото предложение се отнася до решение за определяне на позицията, която да бъде заета от името на Европейския съюз на Съвета на министрите, създаден съгласно Договора за създаване на Транспортната общност („договорът“) по отношение на предвиденото решение за приемането на процедурен правилник от Съвета на министрите.

               2.КОНТЕКСТ НА ПРЕДЛОЖЕНИЕТО

               2.1Договорът за създаване на Транспортната общност

               Английската езикова версия на Договора за създаване на Транспортната общност със страните от Западните Балкани (Албания, Босна и Херцеговина, Косово
                  1* (наричано по-нататък „Косово“), бившата югославска република Македония, Черна гора и Сърбия) беше подписана от всички страни с изключение на Босна и Херцеговина в рамките на срещата на високо равнище на Групата на шестте от Западните Балкани, която се проведе в Триест на 12 юли 2017 г., а Босна и Херцеговина подписа текста на 18 септември 2017 г. в Брюксел. Другите езикови версии на договора бяха подписани от страните на 9 октомври 2017 г. След подписването договорът се прилага временно в съответствие с член 41, параграф 3 от него. За Съюза временното прилагане е предвидено в решението на Съвета относно подписването, от името на Европейския съюз, и временното прилагане на Договора за създаване на Транспортната общност
                  2
               .

               Европейският съюз е страна по Договора за създаване на Транспортната общност.

               2.2Съвет на министрите

                  Съветът на министрите е създаден по силата на член 21 от Договора за създаване на Транспортната общност, за да се гарантира постигането на целите, заложени в него. Той има следните задължения:

               –а) предоставя общите политически насоки;

               –б) прави преглед на напредъка по прилагането на договора, в т. ч. последващи действия по предложенията на социалния форум;

               –в) дава становище по назначаването на директора на секретариата; както и

               –г) взема решения относно седалището на секретариата.

                  Съветът на министрите се състои от по един представител на всяка от договарящите се страни. Правото на участие като наблюдател се предоставя на всички държави членки на ЕС. Освен ако не е предвидено друго, решения се вземат с консенсус.

               2.3Предвиденият акт на Съвета на министрите

                  Проектът на решение се отнася до приемането на процедурен правилник на Съвета на министрите, за да се гарантира правилното изпълнение на неговите задачи по силата на членове 21, 22 и 23 от договора. Проектът на процедурен правилник обхваща въпроси като участието в заседанията на Съвета на министрите, председателството на Съвета на министрите, подготовката на заседанията на Съвета на министрите и процесуалните правила, приложими за такива заседания, процедурите във връзка с различните действия, които Съветът на министрите може да предприема, разгласяването на информация, както и редица заключителни разпоредби. Процедурният правилник влиза в сила в деня на приемането му. Решението относно приемането на процедурен правилник на Съвета на министрите ще бъде от съществено значение за своевременното прилагане на договора.

                  Предвижданото решение ще стане правно обвързващо за страните по силата на член 21 от договора.

               3.ПОЗИЦИЯТА, КОЯТО ТРЯБВА ДА СЕ ЗАЕМЕ ОТ ИМЕТО НА СЪЮЗА

               Приемането на процедурен правилник на Съвета на министрите е от първостепенна важност, за да се гарантира правилното изпълнение на неговите задачи по силата на членове 21, 22 и 23 от договора. Тъй като Съюзът е страна по договора, необходима е позиция на Съюза.

               Във връзка с това следва да се припомни, че Договорът за създаване на Транспортната общност е един от елементите, които могат да укрепят регионалното сътрудничество на Западните Балкани, както е обяснено допълнително в предложението на Комисията за решение на Съвета относно подписването на договора [COM(2017)324 final, подраздел „Общ контекст“].

               4.ПРАВНО ОСНОВАНИЕ

               4.1Процесуалноправно основание

               4.1.1 Принципи

                  В член 218, параграф 9 от Договора за функционирането на Европейския съюз („ДФЕС“) се предвижда приемането на решения за установяване на „позициите, които трябва да се заемат от името на Съюза в рамките на орган, създаден със споразумение, когато този орган има за задача да приема актове с правно действие, с изключение на актовете за допълнение или изменение на институционалната рамка на споразумението“.

                  Понятието „актове с правно действие“ включва актове с правно действие по силата на нормите на международното право, които уреждат съответния орган. То включва и инструменти, които нямат обвързващ характер съгласно международното право, но са „годни да окажат съществено въздействие върху съдържанието на приеманата от законодателя на Съюза нормативна уредба“
                     3
                  .

               4.1.2 Приложение в конкретния случай

               Съветът на министрите е орган, създаден по силата на споразумение, а именно Договора за създаване на Транспортната общност.

               Актът, който Съветът на министрите има за задача да приеме, представлява акт с правно действие. Като орган, създаден по силата на договора и овластен да предприема действия в съответствие с член 21 от договора, Съветът на министрите трябва да бъде разглеждан като оправомощен да приеме процедурен правилник, така че да получи възможност да изпълнява правилно възложените му функции. По своята същност и по силата на международното право, уреждащо Съвета на министрите, този правилник съдържа елементи, които са правно обвързващи за членовете на Съвета на министрите и, следователно, и за представителя на Съюза. Следователно трябва да се счита, че процедурният правилник има правно действие.

               Предвиденият акт не допълва, нито изменя институционалната рамка на споразумението.

               Поради това процесуалноправното основание за предложеното решение е член 218, параграф 9 от ДФЕС.

               4.2Материалноправно основание

               4.2.1.Принципи

               Материалноправното основание за дадено решение съгласно член 218, параграф 9 от ДФЕС зависи преди всичко от целта и съдържанието на предвидения акт, във връзка с който се заема позиция от името на Съюза. Ако предвиденият акт преследва две цели или се състои от две части и ако едната от целите или частите може да се определи като основна, докато другата е само акцесорна, решението съгласно член 218, параграф 9 от ДФЕС трябва да се основава на едно-единствено материалноправно основание, а именно на изискваното от основната или преобладаващата цел или част.

               По отношение на предвиден акт, който преследва едновременно няколко цели или се състои от няколко части, които са неразривно свързани, без никоя от тях да е акцесорна по отношение на другите, материалноправното основание на решение съгласно член 218, параграф 9 от ДФЕС ще трябва, по изключение, да включва съответните различни правни основания.

               4.2.2.Приложение в конкретния случай

               Предвиденият акт е необходим за правилното функциониране на договора. От своя страна договорът преследва цели и съдържа части, засягащи областите на автомобилния и железопътния транспорт, както и транспорта по вътрешните водни пътища, които са видове транспорт, обхванати от член 91 от ДФЕС, както и в областта на морския транспорт — вид транспорт, обхванат от член 100, параграф 2 от ДФЕС. Поради хоризонталния си характер, предвиденият акт се отнася до всички тези елементи. Всички те са неразривно свързани, без един от тях да е акцесорен по отношение на другите.

                  Поради това материалноправното основание на предложеното решение включва следните разпоредби: член 91 и член 100, параграф 2 от ДФЕС.

                  4.3
                        Заключение

                  Правното основание за предложеното решение следва да бъде член 91 и член 100, параграф 2 от ДФЕС във връзка с член 218, параграф 9 от ДФЕС.

               2017/0308 (NLE)

               Предложение за

               РЕШЕНИЕ НА СЪВЕТА

               относно позицията, която трябва да се заеме от името на Европейския съюз на Съвета на министрите, създаден съгласно Договора за създаване на Транспортната общност

               СЪВЕТЪТ НА ЕВРОПЕЙСКИЯ СЪЮЗ,

               като взе предвид Договора за функционирането на Европейския съюз, и по-специално член 91 и член 100, параграф 2, във връзка с член 218, параграф 9 от него,

               като взе предвид предложението на Европейската комисия,

               като има предвид, че:

               (1)Договорът за създаване на Транспортната общност („договорът“) беше подписан от Съюза в съответствие с Решение (ЕС) 2017/1937 на Съвета от 11 юли 2017 г. за подписване, от името на Европейския съюз, и временно прилагане на Договора за създаване на Транспортната общност
                  4
               .

               (2)Съгласно член 41, параграф 3 от Договора за създаване на Транспортната общност, той се прилага временно, считано от [XXX], между Европейския съюз и Република Албания, Босна и Херцеговина и Република Сърбия.

               (3)Приемането на процедурен правилник от Съвета на министрите е от първостепенна важност, за да се гарантира правилното изпълнение на неговите задачи по силата на членове 21, 22 и 23 от договора.

               (4)Предвижда се Съветът на министрите да приеме решение относно своя процедурен правилник на второто си заседание, което ще се състои не по-късно от края на 2018 г.

               (5)Целесъобразно е да бъде определена позицията, която да се заеме от името на Съюза на Съвета на министрите, тъй като решението относно процедурния правилник на Съвета на министрите ще бъде обвързващо за Съюза,

               ПРИЕ НАСТОЯЩОТО РЕШЕНИЕ:

               Член 1

               Позицията, която трябва да се заеме от името на Съюза на второто заседание на Съвета на министрите, се основава на проекта за решение на Съвета на министрите, приложен към настоящото решение.

               Внасянето на незначителни промени в проекта на решение може да бъде одобрено от представителите на Съюза в Съвета на министрите, без да е необходимо допълнително решение на Съвета.

               Член 2

               Адресат на настоящото решение е Комисията.

               Съставено в Брюксел на […] година.

                     За Съвета

                     Председател

                     (1)
                  *
                        Това название не засяга позициите по отношение на статута и е съобразено с Резолюция 1244 (1999) на Съвета за сигурност на ООН и становището на Международния съд относно обявяването на независимост от страна на Косово.

                     (2)

                        ОВ L 278, 27.10.2017 г., стр. 1.

                     (3)

                        Решение на Съда на ЕС от 7 октомври 2014 г., Германия/Съвет, C-399/12, ECLI:EU:C:2014:2258, т. 61—64.

                     (4)

                        ОВ L 278, 27.10.2017 г., стр. 1.

    ---documentbreak---

               ЕВРОПЕЙСКА КОМИСИЯ
            Брюксел,22.11.2017
            COM(2017) 691 final
            ПРИЛОЖЕНИЕ
            към
            Решение на Съвета
            относно позицията, която трябва да се заеме от името на Европейския съюз на Съвета на министрите, създаден съгласно Договора за създаване на Транспортната общност

               ПРИЛОЖЕНИЕ

               РЕШЕНИЕ № 2018/1

               НА СЪВЕТА НА МИНИСТРИТЕ НА ТРАНСПОРТНАТА ОБЩНОСТ

               D/2018/1/MC-TC от … 2018 г.: Процедурен правилник на Съвета на министрите

               СЪВЕТЪТ НА МИНИСТРИТЕ НА ТРАНСПОРТНАТА ОБЩНОСТ,

               като взе предвид Договора за създаване на транспортната общност, и по-специално членове 21, 22 и 23 от него,

               РЕШИ:

               Член единствен

               Процедурният правилник на Съвета на министрите, приложен към настоящото решение, се приема.

               Съставено в [...] на [...] 2018 година.

               За Съвета на министрите

               .................................

               ПРИТУРКА: ПРОЦЕДУРЕН ПРАВИЛНИК НА СЪВЕТА НА МИНИСТРИТЕ НА ТРАНСПОРТНАТА ОБЩНОСТ

               I.
                     ОБЩИ ПОЛОЖЕНИЯ

               1.
                     С настоящия процедурен правилник се определят вътрешните процедури за функционирането на Съвета на министрите като институция по силата на Договора за създаване на Транспортната общност („договорът“).

               2.
                     В случай на противоречие между настоящия процедурен правилник и договора, се прилагат разпоредбите на договора.

               II.
                     СТРАНИ, НАБЛЮДАТЕЛИ И ДРУГИ УЧАСТНИЦИ

               1.
                     Като общо правило, страните по договора следва да бъдат представени в Съвета на министрите на министерско или равностойно равнище.

               2.
                     Без да се засяга позицията на наблюдателите в съответствие с член 22, второто изречение от договора, председателят и заместник-председателят, както е посочено в раздел III, точка 2, когато е уместно, може да се съгласят да поканят представители на други държави, международни организации или други организации, включително представители на гражданското общество, да присъстват на ad hoc принцип на конкретни заседания на Съвета на министрите или на една или повече части от тях.

               3.
                     Когато председателят и заместник-председателят се съгласят да поканят представители на други държави, международни организации или други организации, председателят информира страните по договора и Постоянния секретариат на транспортната общност („секретариатът“) най-малко три седмици преди заседанието. Страните по договора и секретариатът може да представят становищата си на председателя в рамките на пет работни дни от получаването на посочената информация.

               III.
                     ПРЕДСЕДАТЕЛ

               1.
                     Председателството на Съвета на министрите се поема от същата страна по договора от Югоизточна Европа, която председателства Регионалния управителен комитет в съответствие с член 24, параграф 6 от договора и разпоредбите, предвидени в процедурния правилник на Регионалния управителен комитет.

               2.
                     Председателят ръководи заседанията на Съвета на министрите. Той се подпомага от един представител на Европейския съюз и един представител на следващото председателство, наричани заедно „заместник-председател“.

               3.
                     В случай че председателят не е в състояние да изпълнява задълженията си по време на конкретно заседание, въпросното заседание се председателства от представителя на Европейския съюз в качеството му на заместник-председател.

               IV.
                     ПОДГОТОВКА НА ЗАСЕДАНИЯТА

               1.
                     В допълнение към заседанията, организирани ежегодно в съответствие с член 23 от договора, Съветът на министрите може да провежда и други заседания, ако това е наложително. За тези цели заседанията се свикват от председателя, след постигнато споразумение със заместник-председателя.

               2.
                     Мястото на заседанията на Съвета на министрите се определя от председателя, след консултации със заместник-председателя и секретариата. Решение за това се взема най-малко два месеца преди съответното заседание. Приносът на секретариата към организационните разходи за заседанията, провеждани извън седалището на секретариата, е предмет на неговите вътрешни бюджетни правила.

               3.
                     Датите на заседанията се съгласуват между председателя, заместник-председателя и секретариата. Като общо правило, датите се съгласуват най-малко два месеца преди съответното заседание.

               4.
                     Проектът на дневния ред се съгласува между председателя, заместник-председателя и секретариата. Проектът на дневния ред и всички документи, свързани с него, се предоставят на страните по договора и на наблюдателите най-малко два месеца преди съответното заседание. Страните по договора могат да правят коментари и да предлагат добавянето на нови точки от дневния ред. Материали, представляващи интерес за тях, се изпращат и до представителите, поканени в съответствие с раздел II, точка 2.

               5.
                     Секретариатът отговаря за подготовката на заседанията. Той информира председателя и заместник-председателя периодично и при поискване относно процеса на подготовка и следва техните препоръки и насоки в това отношение.

               V.
                     ЗАСЕДАНИЯ НА СЪВЕТА НА МИНИСТРИТЕ — ПРОЦЕДУРНИ ПРАВИЛА

               1.
                     Заседанията на Съвета на министрите са закрити, освен ако Съветът на министрите реши друго.

               2.
                     Всяка страна по договора или друг участник в заседанието могат да бъдат придружавани от длъжностни лица, които да ги подпомагат. Имената и функциите на тези длъжностни лица се съобщават предварително на секретариата. Като общо правило, тези длъжностни лица не може да бъдат повече от три за всяка от страните по договора и повече от две за всеки друг участник в заседанието. Независимо от това, председателят може допълнително да предостави становище относно максималния брой представители от всяка делегация.

               3.
                     Задължителният кворум в Съвета на министрите се счита за достигнат, само ако са представени четири от страните по договора от Югоизточна Европа и Европейският съюз.

               4.
                     Съветът на министрите взема решения с консенсус. Въздържането от гласуване на дадена страна по договора не е пречка Съветът на министрите да предприеме съответните действия, при условие че е налице кворум в съответствие с точка 3 от настоящия раздел.

               5.
                     Дневният ред на заседанието се одобрява в неговото начало. В спешни случаи по време на заседанието в дневния ред могат да бъдат включени нови точки със съгласието на председателя и заместник-председателя.

               6.
                     Наблюдателите могат да правят изявления след получаване на разрешение или ако са поканени от председателя.

               7.
                     Лицата, поканени в съответствие с раздел II, точка 2, могат да участват в обсъжданията, но не могат да вземат участие в каквото и да било действие на Съвета на министрите.

               8.
                     С помощта на секретариата се изготвят заключения от всяко заседание. Те се подписват от председателя и се предоставят на страните по договора и наблюдателите. В случай че до края на съответното заседание не е възможно проектозаключенията да бъдат финализирани, председателят осигурява тяхното финализиране и разпространяване в рамките на седем календарни дни след заседанието. Всяка от страните по договора може да поиска поправки в рамките на седем календарни дни от получаването на проектозаключенията. Председателят осигурява разпространяването на окончателния текст в рамките на седем дни след изтичането на крайния срок за представяне на коментари.

               9.
                     Всички общи политически насоки или мерки, приети на заседанието, се записват в заключенията.

               10.
                     Заключенията от заседанията не могат по никакъв начин да ограничат обхвата или правните последици от законодателни актове или от договора. Не се допускат декларации или заключения, които са в противоречие със задължителни правни разпоредби. Заключенията от заседанията не представляват част от законодателни актове, нито имат нормативен характер.

               VI.
                     ФОРМИ НА ДЕЙСТВИЕ И ПРОЦЕДУРА, КОЯТО ТРЯБВА ДА БЪДЕ СЛЕДВАНА ОТ СЪВЕТА НА МИНИСТРИТЕ

               1.
                     Съветът на министрите действа като приема, според случая:

               — общи политически насоки и

               — решения, препоръки или становища (наричани заедно „мерки“).

               Приемането на правила, предназначени да гарантират функционирането на Съвета на министрите, както и приемането на доклади, се счита за приемане на решения.

               2.
                     След като общите политически насоки или мерките са приети или изменени, те незабавно се подписват от председателя и след това се изпращат от секретариата до всички страни по договора.

               3.
                     Освен ако в тях е предвидено друго, общите политически насоки и мерките влизат в сила от датата на приемането им.

               Общи политически насоки

               4.
                     Страна по договора или секретариатът може да поиска приемане или изменение на общите политически насоки. Искането се отправя писмено и съдържа достатъчно информация, поясняваща необходимостта от приемане или изменение на предложените насоки от страна на Съвета на министрите.

               5.
                     Отправилата писменото искане страна по договора го подава до председателя, с копие до заместник-председателя и до секретариата. Председателят уведомява всички други страни по договора в срок от седем календарни дни след получаване на искането. При необходимост отправилата искането страна по договора или секретариатът иска становището на Регионалния управителен комитет.

               6.
                     След консултация и със съгласието на заместник-председателя, председателят организира изготвянето на проект на позиция на Съвета на министрите, който се представя за обсъждане на следващото заседание на Съвета на министрите. Проектът на позиция се изпраща до всички страни по договора най-малко 30 календарни дни преди заседанието.

               7.
                     В надлежно обосновани случаи общите политически насоки могат да бъдат приемани или изменяни, без да се използват форматът и процедурите, посочени в точки 4—6 от настоящия раздел.

               Мерки

               9.
                     Освен ако е посочено друго в настоящия процедурен правилник или в други правила, предвидени от Съвета на министрите за конкретни случаи, приемането или изменението на мерките се извършва по същата процедура.

               10.
                     Всяко искане за приемане или за изменение на мярка от страна по договора или от секретариата трябва да бъде отправено писмено най-малко 60 календарни дни преди заседанието на Съвета на министрите, на което то ще се обсъжда.

               11.
                     Искането се изпраща до председателя, с копие до всички страни по договора и до секретариата. То е придружено от съответните обяснителни бележки. При необходимост се търси становището на Регионалния управителен комитет от отправилата искането страна по договора или от секретариата.

               12.
                     В надлежно обосновани случаи мерките могат да бъдат приемани или изменяни, без да се използват форматът и процедурите, посочени в точки 10 и 11 от настоящия раздел.

               Приемане на общи политически насоки и мерки посредством кореспонденция

               13.
                     В интервалите между заседанията си Съветът на министрите може да приема и изменя общите политически насоки или мерките посредством кореспонденция. По искане на някоя от страните по договора или на секретариата за приемане посредством кореспонденция на общи политически насоки или мерки или по своя собствена инициатива, след консултация и със съгласието на заместник-председателя, председателят решава дали повдигнатият въпрос оправдава използването на процедурата посредством кореспонденция.

               14.
                     Когато председателят реши, че ще се следва процедурата посредством кореспонденция, той дава указания на секретариата да изпрати искането до всяка страна по договора, заедно с информацията, която председателят — след консултация и със съгласието на заместник-председателя — счита за необходима. След консултация и със съгласието на заместник-председателя, председателят посочва също така дали и при какви условия страните по договора могат да правят изменения по искането.

               15.
                     След консултация и със съгласието на заместник-председателя, председателят определя крайна дата и час за получаване на отговорите, което в никакъв случай не може да бъде по-рано от 10 календарни дни, считано от датата на предаване на информацията, посочена в точка 14 от настоящия раздел. При изключителни обстоятелства — при поискване или по свое усмотрение, след консултация и със съгласието на заместник-председателя, председателят може да удължи срока за получаване на отговори. Всяка страна по договора, която не е дала писмен отговор (включително по електронната поща) в определения срок, се счита за въздържала се.

               VII.
                     РАЗГЛАСЯВАНЕ НА ИНФОРМАЦИЯ

               1.
                     Освен ако е решено друго, окончателните документи от заседанията (дневен ред, заключения и т.н.) се публикуват на уебсайта на секретариата.

               2.
                     Правото на достъп до документи, съхранявани от Съвета на министрите, се определя от Регионалния управителен комитет, в съответствие с член 38, параграфи 2 и 3 от договора.

               VIII.
                     ЗАКЛЮЧИТЕЛНИ РАЗПОРЕДБИ

               1.
                     Наблюдателите и лицата, поканени в съответствие с раздел II, точка 2, спазват всички изисквания за поверителност, които се отнасят до страните по договора. Тези изисквания се отразяват в заключенията от съответното заседание.

               2.
                     От лицата, поканени в съответствие с раздел II, точка 2, се изисква да подпишат декларация за поверителност преди да се включат в съответните обсъждания. Декларацията за поверителност съдържа ангажимент за зачитане на правилата за поверителност, посочени в първа точка от настоящия раздел. В случай че откажат да подпишат декларацията, лицата не се допускат до участие в обсъжданията.

               3.
                     Всички актове на Съвета на министрите се подписват от председателя.

               4.
                     Всички изменения на настоящия процедурен правилник се приемат с решение на Съвета на министрите.

               5.
                     Ако прилагането на настоящия процедурен правилник в конкретна ситуация създаде затруднения при тълкуването, председателят — след консултация и със съгласието на заместник-председателя — предоставя становище с оглед намиране на решение на ситуацията.

               6.
                     Една година след влизането в сила на настоящия процедурен правилник, въз основа на практическия опит от неговото прилагане, секретариатът може да предложи изменения по него, ако това е полезно или необходимо. Когато една от страните по договора желае да предложи такова изменение, тя се консултира първо със секретариата.

               Настоящият процедурен правилник влиза в сила в деня на приемането му от Съвета на министрите.